b'\n_START_ARTICLE_\nJurij Tav\xc4\x8dar (1820-1892)\n_START_SECTION_\n\xc5\xbdivljenje in delo\n_START_PARAGRAPH_\nJurij Tav\xc4\x8dar imenovan tudi\xc2\xa0\xc2\xbbIdrijski\xc2\xab, se je podobarstva  u\xc4\x8dil v Kranju pri Layerjevem posinovljencu J. Egartnerju, kjer je na strop Layerjeve hi\xc5\xa1e (Jenkova ul. \xc5\xa1t. 5) naslikal kmeta ob senenem vozu s parom volov. Kot izrazito poljuden slikar je bil zelo priljubljen na pode\xc5\xbeelju, posebno se je uskladil s folklornim razpolo\xc5\xbeenjem Bele krajine. Pridobil si je lepo premo\xc5\xbeenje (v Idriji imel 3 hi\xc5\xa1e), sam bil pa tako skromen, da je med delom na terenu hodil s pomo\xc4\x8dniki na hrano od kmeta do kmeta. Predvsem je rad slikal, kiparska in rezbarska dela pa je raj\xc5\xa1i prepu\xc5\xa1\xc4\x8dal podobarskim sodelavcem._NEWLINE_Tav\xc4\x8dar, ki je deloval zlasti po cerkvah \xc5\xa1irom Slovenije, je delal oltarne slike, freske, lesene oltarje, tabernaklje in kipe, mnogo oltarjev in pri\xc5\xbenic je tudi prenovil. \xc4\x8ceprav je bil njegov umetni\xc5\xa1ki talent skromen, se je znal prilagoditi ljudskemu okusu, kateremu je prikrajal baro\xc4\x8dne stilne elemente, ter s tem nadaljeval s posnemanjem rokodelskega nasledstva L. Layerja in njegove \xc5\xa1ole. Pri Tav\xc4\x8darju se je 1865\xe2\x80\x931870 u\xc4\x8dil slikarstva Ludvik Grilc, podobarstva Jernej Jereb, ki je po u\xc4\x8dni dobi 6-tih let ostal Tav\xc4\x8darjev pomo\xc4\x8dnik \xc5\xa1e 7 let, med drugimi u\xc4\x8denci sta bila tudi Matej Trpin in Jo\xc5\xbeef \xc5\xa0travs.'